Kansalaisaloitteen tiedot

Suomen hallituksen 10.6.2011 antamaa kaivoslakia on muutettava niin, että siinä määrätään kaikki kaivostoiminnalla nykyisesti hyödyntämättömät kaivosmineraalit yhteiseksi omaisuudeksi, jonka myyntitulosta merkittävä osa pitää käyttää kansallisen hyvinvoinnin takaamiseksi ja luonnon suojelemiseksi. Uuden lain mukaan valtio voisi luovuttaa liikeyhteisölle oikeuden hyödyntää kaivosmineraaleja merkittävää osaa kaivannaisista saatavaa myyntituloa vastaan. Valtion osuus olisi suoraan riippuvainen kaivostoiminnan aiheuttamista ympäristövaikutuksista.

Perustelut

Nykyinen kaivoslaki antaa kansainvälisille yrityksille mahdollisuuden hyödyntää Suomen mineraaliomaisuutta välittämättä toiminnan ympäristö- ja asukasvaikutuksista.



Samalla nykyinen kaivostoimintaan kuuluva tulonhankintamalli antaa liikeyhteisöille mahdollisuuden olla maksamatta valtiolle verotuloja veronkierron takia.

Suomen maaperästä löytyvät kaivosmineraalirikkaudet ovat mittavat, ja ne sisältävät runsaasti korkean teknologian käyttämiä arvokkaita raaka-aineita. Näiden raaka-aineiden hyödyntämisestä syntyneiden liikevoittojen ei tulisi virrata ulkomaille, vaan niistä saatavat tulot pitäisi hyödyntää suomalaisten hyvinvoinnin ja ympäristön hyväksi.